Zagreb, 31. svibnja 2019.g.

**Z A P I S N I K**

sa **51. sjednice** Povjerenstva za odlučivanje o sukobu interesa održane dana 31. svibnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 50. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Član Povjerenstva Davorin Ivanjek predlaže da se dnevni red dopuni s toč 16. Davanje mišljenja u predmetu **M-87/19, na zahtjev dužnosnika TONIA DRUŽETE, zamjenika Općinskog načelnika Općine Lovran**. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na 1. točku dnevnog reda.**

Predsjednica Povjerenstva izvješćuje da je dužnosnik Andrej Plenković jučer u popodnevnim satima podnio zahtjev za njenim izuzećem iz postupka što predstavlja procesnu smetnju za daljnje postupanje dok nadležno tijelo ne odluči o zahtjevu. S obzirom na interes javnosti u navedenom predmetu predsjednica Povjerenstva daje riječ izvjestitelju Davorinu Ivanjeku da zahtjev za izuzećem pročita u cijelosti.

Izvjestitelj Davorin Ivanjek navodi da je podnesak naslovljen kao dopuna očitovanja na Odluku Povjerenstva kojom se pokreće postupak za odlučivanje o sukobu interesa u predmetu protiv dužnosnika Andreja Plenkovića, predsjednika Vlade Republike Hrvatske i zahtjev za izuzećem. Izvjestitelj podnesak čita u cijelosti.

Izvjestitelj iznosi da se na prvi dio očitovanja, koje je identično prigovorima koje je dužnosnica Martina Dalić isticala na zadnjem ročištu pred Upravnim sudom, u ovom trenutku ne može očitovati, a vezano za drugi dio gdje se neposredno prije same sjednice traži izuzeće predsjednice Povjerenstva smatra da se isto u stanovitom smislu može smatrati zlouporabom procesnih prava s obzirom da se ne radi o nekim novim okolnostima koje dužnosnik nije znao u trenutku kad se očitovao na Odluku o pokretanju postupka, a to je bilo prije punih šest mjeseci. Naime, da je takav zahtjev postavljen prije šest mjeseci bilo bi dovoljno vremena da se o istom meritorno odluči i da nakon toga Povjerenstvo može nastaviti sa svojim postupkom.

Predsjednica Povjerenstva zaključuje da će se nadležnom tijelu proslijediti zahtjev za izuzećem i kada nadležno tijelo odluči o zahtjevu nastavit će se s postupkom.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-8/19, dužnosnik ANDREJ PLENKOVIĆ, predsjednik Vlade Republike Hrvatske,** iznosi predmet i navodi da je protiv dužnosnika podnesena prijava u kojoj se u bitnom navodi da dužnosnik Andrej Plenković zna sve o tzv „aferi SMS te da je umiješan u tzv. „aferu Uljanik“. U prijavi se također navodi da su dužnosnici Andrej Plenković i Martina Dalić preko odvjetnika Šavorića ukrali kapital kojeg je obitelj Todorić stvarala 45 godina. U postupku su u svrhu stjecanja saznanja o mogućoj povredi odredbi ZSSI-a, dopisima od podnositelja zatražene dopune prijave s konkretnim saznanjima o postupanju dužnosnika u aferama navedenim u prijavi, a koja upućuju na moguću povredu neke od odredbi ZSSI-a. međutim, podnositelj na iste nije odgovorio.

Izvjestiteljica naglašava da se i u ovom predmetu radi o Agrokoru i Uljanik grupi, koja je članica grupe Hrvatske udruge poslodavaca, međutim, u istom predmetu nije zatraženo njeno izuzeće te predlaže da se donese odluka o nepokretanju postupka s obzirom da se u predmetnoj prijavi ne navode konkretne okolnosti koje bi upućivale na moguću povredu odredbi ZSSI.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Utvrđuje se da se članica Povjerenstva Tatijana Vučetić izuzela iz raspravljanja u navedenom predmetu jer je za vrijeme mandata dužnosnika kao ministra obnašala dužnost državne tajnice u istom ministarstvu.

Članica Povjerenstva Tončica Božić kao izvjestiteljica u predmetu **P-340/18, dužnosnik DRAŽEN BOŠNJAKOVIĆ, ministar pravosuđa,** iznosi predmet i navodi da je protiv dužnosnika podnesena prijava jer je u svom djelovanju vezano uz pripremu i pisanje Ovršnog zakona povrijedio načela djelovanja dužnosnika prema čl. 5. ZSSI-a jer nije imenovao zamjenika člana radne skupine za izradu nacrta prijedlog Ovršnog zakona kojeg je predložila Hrvatska odvjetnička komora. U postupku su zatraženi podaci od Hrvatske odvjetničke komore i Ministarstva pravosuđa.

Izvjestiteljica predlaže da se donese odluka o nepokretanju postupka jer nije utvrđeno da je dužnosnik svojim postupanjem povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3 točci dnevnog reda dovršeno.

Utvrđuje se da je članica Povjerenstva Tatijana Vučetić pristupila sjednici.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-409/18, dužnosnik DAMIR KRSTIČEVIĆ, potpredsjednik Vlade Republike Hrvatske i ministar obrane,** iznosi predmet i navodi da je protiv dužnosnika podnesena prijava u svezi zapošljavanja prvog savjetnika ministra koji je u kumskoj vezi s ministrom. U postupku su zatraženi podaci od Ministarstva obrane i Matičnog ureda. Izvjestiteljica navodi da je cijela procedura provedena u skladu s propisima te je utvrđeno da isti nisu u kumskoj vezi.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-35/19, dužnosnik MILAN BANDIĆ, gradonačelnik Grada Zagreba,** iznosi predmet i navodi da se radi o predmetu u kojem je Povjerenstvo zbog nedostavljanja dokumentacije donijelo odluku kojom se utvrđuje povreda od strane dužnosnika i pokrenut je upravni spor te je Upravni sud poništio odluku Povjerenstva, međutim smatra da je svrha ispunjena jer je po pokretanju postupka protiv dužnosnika Povjerenstvu dostavljena sva dokumentacija. Izvjestiteljica iznosi očitovanje Grada Zagreba. U postupku je utvrđeno da se radilo o službenim putovanjima.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prekida se sjednica u 11,05 sati radi glasovanja od toč..2. do toč. 5. dnevnog reda.

Sjednica se nastavlja u 11,30 sati.

Predsjednica Povjerenstva predlaže da se o konačnim odlukama raspravlja na kraju dnevnog reda.

Utvrđuje se da se navedeni prijedlog prihvaća od strane ostalih članova Povjerenstva.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-72/19, dužnosnica HELENCA PIRNAT DRAGIČEVIĆ, pravobraniteljica za djecu,**  iznos predmet i navodi da je uvidom u izvješća o imovinskom stanju dužnosnice utvrđeno da je dužnosnica u dijelu podataka „Ostala članstva i funkcije dužnosnika u drugim pravnim osobama, udruženjima i organizacijama“ navela Privatnu klasičnu gimnaziju u Zagrebu, međutim dužnosnica nije navela koju funkciju u navedenoj ustanovi obavlja. U izvješću o imovinskom stanju podnesenom 28. prosinca 2018.g. dužnosnica je navela da u Privatnoj klasičnoj gimnaziji u Zagrebu obavlja funkciju članice Školskog odbora.

U postupku su zatraženi podaci od Privatne klasične gimnazije s pravom javnosti iz Zagreba te je utvrđeno da je dužnosnica članica Školskog odbora škole koja nije proglašena ustanovom od posebnog interesa za Republiku Hrvatsku niti Grad Zagreb.

Izvjestiteljica predlaže da se donese odluka o pokretanju postupkazbog moguće povrede članka 14. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić Ileković kao izvjestiteljica u predmetu **P-162/18, dužnosnik MARCEL MEDAK, zamjenik gradonačelnika Grada Daruvara,** iznosi predmet i navodi da je predmet otvoren temeljem vlastitih saznanja Povjerenstva uvidom u izvješće o imovinskom stanju dužnosnika u kojem je dužnosnik naveo da je član nadzornog odbora trgovačkog društva Brijuni Rivijera d.o.o. i direktor trgovačkog društva Sunčane Toplice d.o.o.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-62/19 na zahtjev dužnosnice KRISTINE VLAIĆ BUBALO, zamjenice gradonačelnika Grada Skradina,** iznosi predmet i navodi da je Povjerenstvo dužnosnici dalo Mišljenje prema kojem Grad Skradin može stupiti u poslovni odnos s Obiteljskim poljoprivrednim gospodarstvom čija nositeljica je majka dužnosnice ukoliko dužnosnica postupi sukladno uputama Povjerenstva . U postupku je utvrđeno da je dužnosnica postupila po uputama.

Izvjestiteljica predlaže da se donese odluka kojom se utvrđuje da je dužnosnica postupila sukladno uputama Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **M-81/19 na zahtjev dužnosnice GORDANE LIPŠINIĆ, gradonačelnice Grada Ozlja,** iznosi predmet i navodi da je dužnosnica podnijela zahtjev za mišljenje u svezi stupanja Grada Ozlja u poslovni odnos s poslovnim subjektom u suvlasništvu supruga dužnosnice.

Izvjestiteljica predlaže da se donese mišljenje da Grad Ozalj može stupiti u poslovni odnos s navedenim poslovnim subjektom pod uvjetom da se postupi po uputama Povjerenstva koje će biti navedene u aktu mišljenja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **M-82/19 na zahtjev dužnosnice IVANE FRANIĆ, pomoćnice ministra znanosti i obrazovanja,** iznosi predmet i navodi da je dužnosnica podnijela zahtjev za mišljenjem u kojem postavlja upit može li biti urednicom u znanstvenoj knjizi koju nakladnik planira prijaviti na redoviti natječaj za financijsku potporu Ministarstva znanosti i obrazovanja. Također, dužnosnica je dobila i molbu da kao znanstvenik bude recenzent jedne monografije za koju nakladnik planira zatražiti financijsku potporu za objavljivanje također pri Ministarstvu znanosti i obrazovanja. Dužnosnica napominje kako njene ovlasti u Ministarstvu znanosti i obrazovanja ne obuhvaćaju znanost i znanstvena istraživanja, niti po istim ovlastima sudjeluje u bilo kojem dijelu procesa koji se odnosi na financijske potpore znanstvenim publikacijama.

Izvjestiteljica predlaže da se donese mišljenje da nema zapreke da dužnosnica bude urednica u znanstvenoj knjizi te nema zapreke da bude recenzent, međutim, dužna se izuzeti od svih radnji koje bi kao predstavnica Ministarstva znanosti i obrazovanja eventualno bila ovlaštena poduzimati povodom predmetnog natječaja, odnosno zahtjeva za financijskom potporom, te je o okolnostima da obavlja poslove urednika, odnosno recenzenta knjige (monografije) čiji su se nakladnici prijavili za financijsku potporu Ministarstva znanosti i obrazovanja, dužna pravodobno upoznati ministricu znanosti i obrazovanja. Ukoliko bi dužnosnica za poslove urednika znanstvene knjige, odnosno recenzenta monografije, primila novčanu naknadu, istu je, dužna prijaviti Povjerenstvu podnošenjem izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-84/19 na zahtjev dužnosnika JOSIPA SEUČEKA, općinskog načelnika Općine Udbina,** iznosi predmet i navodi da je dužnosnik podnio zahtjev za mišljenjem u kojem navodi da je njegova supruga rodila pred nekoliko dana te postavlja upit može li njegova supruga podnijeti molbu za dodjelu naknade za novorođeno dijete, koja se dodjeljuje i općinskog proračuna za novorođenu djecu na temelju odluke Općinskog vijeća Općine Udbina.

Izvjestiteljica predlaže da se donese mišljenje da okolnost da supruga dužnosnika zatraži naknadu za novorođeno dijete, koja se dodjeljuje na temelju odluke Općinskog vijeća Općine Udbina, te istu ostvari pod istim uvjetima kao svaki drugi građanin s prebivalištem u Općini Udbina, sama po sebi ne predstavlja povredu odredbi ZSSI-a. Upućuje se dužnosnik da se u cijelosti izuzme od svakog, pa i posrednog sudjelovanja u cjelokupnom postupku razmatranja i odlučivanja o zahtjevu njegove supruge za dodjelom sredstava naknade za novorođeno dijete te od izvršenja isplate naknade te da poslove iz nadležnosti općinskog načelnika povjeri zamjeniku općinskog načelnika..

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **M-86/19 na zahtjev dužnosnice MIRELE AHMETOVIĆ, općinske načelnice Općine Omišalj,** iznosi predmet i navodi da je dužnosnica podnijela zahtjev u kojem navodi da je njezina majka vlasnica obiteljske kuće u Omišlju u kojoj i sama živi te da ove godine majka dužnosnice planira ugovoriti izvođenje građevinskih radova rekonstrukcije obiteljske kuće. Navedene radove zajednički bi financirale dužnosnica i njena majka u koju svrhu bi dužnosnica ugovorila stambeni kredit. Za navedenu adaptaciju majka dužnosnice angažirala bi obrt za graditeljstvo Tadić gradnja koji s Općinom Omišalj ima zaključen Ugovor o obavljanju komunalnih poslova održavanja javnih površina na području Općine Omišalj i Dodatak I Ugovora o obavljanju komunalnih poslova održavanja javnih površina na području Općine Omišalj koje je dužnosnica dostavila u privitku zahtjeva. Dužnosnica od Povjerenstva traži mišljenje je li navedeno u skladu s načelima obnašanja javnih dužnosti.

Izvjestiteljica predlaže da se donese mišljenje da dužnosnica može kao privatna fizička osoba financirati obavljanje građevinskih radova na obiteljskoj kući u vlasništvu njene majke, a koje će izvoditi obrt za graditeljstvo Tadić gradnja koji je istodobno u poslovnom odnosu s Općinom Omišalj s obzirom da navedeno ne predstavlja situaciju sukoba interesa niti postupanje suprotno odredbama ZSSI-a. Nakon angažiranja obrta za graditeljstvo Tadić gradnja za izvođenje radova na obiteljskoj kući dužnosnice, dužnosnica je obvezna voditi računa o zaštiti vlastite vjerodostojnosti i integriteta, pazeći da ne bi bila dovedena u pitanje njezina nepristranost u odnosu na navedeni obrt.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-87/19, na zahtjev dužnosnika TONIA DRUŽETE, zamjenika Općinskog načelnika Općine Lovran,** iznosi predmet i navodi da je dužnosnik podnio zahtjev Povjerenstvu u kojem navodi da će se dana 23. lipnja 2019.g. u Općini Lovran održati izbori za članove Vijeća Mjesnog odbora Općine Lovran. Dužnosnik traži mišljenje Povjerenstva može li se kandidirati za člana Vijeća Mjesnog odbora Općine Lovran.

Izvjestitelj predlaže da se donese mišljenje da dužnosnik može za vrijeme obnašanja navedene dužnosti obavljati funkciju člana Vijeća mjesnog odbora Općine Lovran kao drugu javnu dužnost. Dužnosnik koji za obnašanje dužnosti zamjenika općinskog načelnika prima plaću ili volontersku naknadu, ne može istodobno primati i naknadu za obanašanje dužnosti člana vijeća mjesnog odbora, jer bi isto postupanje predstavljalo povredu članka 12. ZSSI-a. Ukoliko bude izabran na dužnost člana Vijeća Mjesnog odbora Općine Lovran dužnosnik je dužan u smislu članka 8. stavka 2. ZSSI-a istekom godine obvezan podnijeti izvješće o imovinskom stanju u kojem će navesti navedenu okolnost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13 točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u **P-312/18, dužnosnik ANTO VUKOJE, općinski načelnik Općine Darda,**  iznosi predmet i navodi da je Povjerenstvo protiv dužnosnika pokrenulo postupak zbog moguće povrede čl. 14. st. 1. koja proizlazi iz činjenice da dužnosnik istovremeno obnaša dužnost načelnika i poslove upravljanja **u obrtu VUKOJE TRANS u vlasništvu dužnosnika**. Dužnosnik je dostavio očitovanje u kojem ne otklanja povredu ali naglašava da obrt nije radio nikakve usluge za općinu. Izvršen je uvid u izvadak iz obrtnog registra i utvrđeno je da i dalje dužnosnik nije prenio obrt.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14. st. 1. ZSSI-a te da mu se za utvrđenu povredu izrekne sankcija u iznosu od 2000 kn plativa u dva obroka te da se dužnosniku naloži da razriješi navedenu spornu situaciju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-387/18, dužnosnik JOSIP ČOLAKOVAC, zamjenik općinskog načelnika Općine Gradište**, iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Gradište i obavljanja poslova direktora u trgovačkom društvu EUROVITA j.d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva EUROVITA j.d.o.o. na povjerenika. Dužnosnik je dostavio očitovanje u kojem ne spori povredu ali odmah nakon zaprimanja odluke poduzeo je radnje za razrješenje situacije.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14. i čl. 16. st. 1. ZSSI-a te predlaže sankciju u iznosu od 3000 kn plativu u 6 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

**Utvrđuje se da je sjednici pristupio dužnosnik Ervin Vujica.**

Članica Povjerenstva Aleksandra Jozić-Ileković kao izvjestiteljica u predmetu **P-307/18, dužnosnik ERVIN VUJICA, općinski načelnik Općine Orle**, iznosi predmet i navodi da je protiv dužnosnika pokrenut postupak zbog mogućih povreda članka 14. stavka 1. ZSSI-a, koje proizlaze iz istovremenog obnašanja navedene dužnosti i obavljanja poslova direktora u trgovačkim društvima BAUELEKTRO d.o.o. i FIBER BUILDING SOLUTIONS d.o.o. te zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva BAUELEKTRO d.o.o. na povjerenika koji s dužnosnikom nije povezana osoba u smislu članka 4. stavka 5. ZSSI-a. Dužnosnik se na navedenu odluku očitovao. Izvjestiteljica u bitnom iznosi očitovanje dužnosnika.

Predsjednica daje riječ dužnosniku koji tom prilikom navodi da ostaje kod očitovanja te da je i dalje direktor jer nema povjerljivu osobu na koju bi prenio upravljačka prava, a na članove obitelji prijenos ne može izvršit. Nadalje ističe da je u postupku prijenosa upravljačkih prava ali još nije uspio pronaći rješenje. Smatra da se možda trebao i prije javit za mišljenje Povjerenstvu. Također ističe da nikad nije bilo poslovanja s općinom niti ima namjeru s općinom poslovati.

Izvjestiteljica predlaže da se donese odluka kojom se utvrđuje da je došlo do povrede čl. 14. i čl. 16.ZSSI-a. Predlaže da se donese nalog da dužnosnik razriješi navedenu situaciju i da mu se za utvrđenu povredu izrekne sankciju 4000 kn plativu u 4 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Utvrđuje se da je sjednicu napustio dužnosnik Ervin Vujica.**

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**